Peter Hummelgaard (S), 2025-04-29:
Tak for ordet, formand.
Også tak til Liberal Alliance og flere andre forslagsstillere for at have fremsat det her beslutningsforslag.
Forslaget vil pålægge regeringen at indføre en ordning, som pålægger domstolene at undersøge, om der ved domsafsigelse er mulighed for at opsige den dømtes bolig.
Domstolene vil i den forbindelse skulle underrette de almene boligorganisationer, når en af deres beboere idømmes en straf, der kan danne grundlag for at ophæve et lejemål.
Først og fremmest vil jeg gerne slå fast, at ingen – og jeg mener ingen – skal acceptere kriminalitet og utryghed i deres boligområde.
Man skal kunne føle sig tryg i Danmark, uanset hvor i landet man bor.
Det er ikke rimeligt, at helt almindelige beboere skal bo side om side med personer, der med deres kriminalitet skaber frygt og utryghed, særlig i udsatte boligområder, hvor kriminelle grupperinger alt for ofte forsøger at få fodfæste.
Derfor skal det også have konsekvenser, hvis man som beboer i en almen bolig begår alvorlig kriminalitet, og derfor har jeg fuld forståelse for, at de almene boligorganisationer ønsker at få de bedst mulige redskaber til at udsætte kriminelle beboere.
Når det så er sagt, lægger beslutningsforslaget op til at indføre en ordning, hvor domstolene vil blive pålagt en betydelig arbejdsbyrde.
De vil af egen drift skulle undersøge, om tiltaltes bopæl er en almen lejebolig, om vedkommende er tiltalt for en straffelovsovertrædelse, der kan danne grundlag for en udsættelse, og om overtrædelsen er begået inden for 1 km fra boligen.
Det vil indebære et manuelt og også ressourcetungt screeningsarbejde ved domstolene, og underretningen af de almene boligorganisationer vil dermed langtfra kunne ske automatisk, som forslaget ellers lægger op til.
Domstolsstyrelsen skønner med en betydelig usikkerhed, at de her manuelle arbejdsgange vil medføre et øget tidsforbrug ved domstolene svarende til ca. 34 årsværk, og det er vel at mærke 34 ekstra årsværk oven i de årsværk, som jeg bemærker at Liberal Alliance i de her uger, måneder og år er meget optaget af at nedbringe antallet af.
Men vi skal uden tvivl gøre mere for at komme utryghed i boligområder til livs.
Hvis der kunne etableres en simpel ordning, hvor de almene boligorganisationer automatisk fik besked, når en af deres beboere blev dømt for kriminalitet, der kunne danne grundlag for en ophævelse af lejemålet, så vil vi i regeringen støtte op om det.
Men den foreslåede ordning er netop hverken simpel eller automatisk, og derfor vil domstolenes ressourcer efter regeringens opfattelse kunne bruges mere hensigtsmæssigt.
Men omvendt er vi i regeringen også indstillet på at forsøge at finde en model, hvor vi sikrer, at de almene boligorganisationer får de fornødne oplysninger til at kunne vurdere, om et lejemål skal ophæves som følge af utryghedsskabende kriminalitet, men som samtidig ikke medfører så stort et ressourceforbrug ved domstolene.
Jeg håber derfor, at både forslagsstillerne og de øvrige partier vil være med til, at vi i det videre udvalgsarbejde med beslutningsforslaget forsøger at finde en sådan model, for behovet er vi enige i, men løsningen er vi måske uenige i.
Tak for ordet.